|  |  |  |
| --- | --- | --- |
|  |  ๗ สิงหาคม ๒๕๖๘ | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรมแขวงวังทองหลาง เขตวังทองหลางกรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

เรื่อง โครงการติดตั้งและใช้งานระบบผลิตไฟฟ้าจากพลังงานแสงอาทิตย์ของกรุงเทพมหานคร

เรียน ผู้ว่าราชการกรุงเทพมหานคร (รศ.ดร.ชัชชาติ สิทธิพันธุ์)

|  |  |  |
| --- | --- | --- |
| อ้างถึง  | ๑. | แผนยุทธศาสตร์ชาติ (พ.ศ. ๒๕๖๑-๒๕๘๐) |
|  | **๒.** | **แผนพัฒนากรุงเทพมหานคร ระยะ ๒๐ ปี (พ.ศ. ๒๕๖๑–๒๕๘๐) ฉบับปรับปรุง** |
|  | ๓. | **แผนพัฒนากรุงเทพมหานคร ระยะ ๒๐ ปี ระยะที่ ๓ (พ.ศ. ๒๕๖๖-๒๕๗๐)** |
|  | ๔. | **แผนพัฒนาการศึกษาขั้นพื้นฐานกรุงเทพมหานคร ฉบับที่ ๓ (พ.ศ. ๒๕๖๔-๒๕๖๙)** |
|  | ๕. | **แผนปฏิบัติราชการกรุงเทพมหานคร ประจำปี พ.ศ. ๒๕๖๘** |
| สิ่งที่ส่งมาด้วย | โครงการติดตั้งและใช้งานระบบผลิตไฟฟ้าจากพลังงานแสงอาทิตย์ (Solar Cells) เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร |

ข้าพเจ้า นางสาวฐิติมา มโนหมั่นศรัทธา ตำแหน่งประธานกรรมการบริหาร บริษัท โอเอวัน จำกัด ทะเบียนนิติบุคคลเลขที่ ๐๑๐๕๕๓๖๑๐๔๐๓๘ ที่อยู่ ๓๐๐/๕๗ หมู่บ้านกลางเมืองเออร์บาเนี่ยน พระรามเก้า-ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร (กทม.) บริษัทผู้บริหารและให้บริการสาธารณูปโภคไฟฟ้า ได้เสนอโครงการติดตั้งและใช้งานระบบผลิตไฟฟ้าจากพลังงานแสงอาทิตย์ เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร โครงการนี้เป็นการติดตั้งระบบผลิตไฟฟ้าฯ บนหลังคา (Solar Rooftop) แบบออนกริด (On Grid) ในรูปแบบ PPA (Private Purchase Agreement) ซึ่ง กทม. ไม่ต้องลงทุนใด ๆ โดยจ่ายเฉพาะค่าการใช้ไฟฟ้าตามจริงที่มีราคาต่อหน่วยต่ำกว่าการไฟฟ้านครหลวง (กฟน.) สอดคล้องกับโครงการติดตั้งและใช้งานระบบผลิตไฟฟ้าจากพลังงานแสงอาทิตย์ของกรุงเทพมหานคร แผนยุทธศาสตร์ชาติ (พ.ศ. ๒๕๖๑-๒๕๘๐) **แผนพัฒนากรุงเทพมหานคร ระยะ ๒๐ ปี (พ.ศ. ๒๕๖๑–๒๕๘๐) ฉบับปรับปรุง แผนพัฒนากรุงเทพมหานคร ระยะ ๒๐ ปี ระยะที่ ๓ (พ.ศ. ๒๕๖๖-๒๕๗๐) แผนพัฒนาการศึกษาขั้นพื้นฐานกรุงเทพมหานคร ฉบับที่ ๓ (พ.ศ. ๒๕๖๔-๒๕๖๙) และแผนปฏิบัติราชการกรุงเทพมหานคร ประจำปี พ.ศ.๒๕๖๘**

จุดเด่นของบริษัท โอเอวัน จำกัด ในการดำเนินโครงการมีดังต่อไปนี้

1. บริษัทฯ เป็นผู้ลงทุนให้ทั้งหมด กทม. เสียเฉพาะค่าไฟฟ้าที่ใช้เท่านั้น
2. ไม่มีการกำหนดขนาดกำลังการผลิตในสัญญา การออกแบบและติดตั้งระบบผลิตไฟฟ้าฯ
จะเป็นไปตามการใช้งานจริง และสามารถเพิ่มกำลังการผลิตได้เมื่อมีการใช้งานมากขึ้น
3. เปลี่ยนอุปกรณ์ที่ชำรุด เสียหาย ทันที ไม่ต้องรอการซ่อมแซม
4. มีการเปลี่ยนอุปกรณ์ใหม่ตามกรอบอายุการใช้งาน
5. สามารถเปลี่ยนอุปกรณ์การใช้งานตามเทคโนโลยีที่เปลี่ยนแปลง เมื่อคู่สัญญาตกลงร่วมกัน
6. ค่าไฟฟ้าต่ำกว่าการไฟฟ้าฝ่ายจำหน่าย ร้อยละ ๒๐-๔๐ คงที่ตลอดอายุสัญญา
7. มีแผนปฏิบัติการบำรุงรักษาอุปกรณ์ครบทุกเดือนตลอดอายุสัญญา
8. มีแผนฉุกเฉินที่ลูกค้าสามารถแก้ปัญหาเฉพาะหน้าได้ด้วยตนเอง
9. มีการอบรมให้ความรู้เกี่ยวกับระบบพลังงานแสงอาทิตย์เป็นประจำทุกสองปี
10. เมื่อครบอายุสัญญา ๒๕ ปี อุปกรณ์ทั้งหมดยกเป็นของโรงเรียนทันที และโรงเรียนยังสามารถต่อสัญญาใหม่ได้อีก

ทั้งหมดเป็นสิทธิประโยชน์บางส่วนที่โรงเรียนจะได้รับ แตกต่างจากบริษัทอื่นที่ให้บริการแบบเดียวกันอย่างชัดเจน นอกจากค่าไฟฟ้าที่ถูกกว่าแล้ว ยังสามารถเพิ่มกำลังการผลิตไฟฟ้าได้ตามการใช้งานจริง เปลี่ยนอุปกรณ์ตามเทคโนโลยีใหม่เมื่อบริษัทฯ กับโรงเรียนเห็นชอบร่วมกัน มีแผนบำรุงรักษาอุปกรณ์ทุกเดือนตลอดอายุสัญญาเพื่อสร้างความปลอดภัย และเมื่อครบสัญญาแล้วยังต่ออายุสัญญาได้อีก

ในการนี้ บริษัทฯ ได้นำเสนอโครงการดังกล่าวให้ กทม. พิจารณา ตามวาระดังนี้

๑. วันที่ ๗ มกราคม พ.ศ.๒๕๖๘ บริษัทฯ ได้ประชุมร่วมกับนายศานนท์ หวังสร้างบุญ รองผู้ว่า กทม. ที่ประชุมเห็นชอบและมอบหมายให้บริษัทฯ รับผิดชอบในการติดตั้งระบบผลิตไฟฟ้าฯ ให้กับโรงเรียนขนาดเล็กในสังกัด กทม. ทั้งหมด จากนั้นบริษัทฯ มีการติดต่อประสานงานกับสำนักการศึกษาอย่างต่อเนื่อง โดยปัจจุบันบริษัทฯ ได้สำรวจความต้องการระบบผลิตไฟฟ้าฯ กับโรงเรียนขนาดเล็กบางส่วนแล้ว

จากการสำรวจภาพรวมการลดค่าไฟฟ้าให้โรงเรียนสังกัด กทม. สามารถจำแนกเป็น ๓ กลุ่ม ดังนี้

**กลุ่ม A** จำนวน ๔๓๗ โรงเรียน จาก ๕๐ เขต สามารถลดค่าไฟฟ้าได้ปีละ ๖๐,๐๐๐,๐๐๐ บาท หรือเดือนละ ๕,๐๐๐,๐๐๐ บาท ตลอดอายุสัญญาประหยัดได้ไม่น้อยกว่า ๑,๕๐๐,๐๐๐,๐๐๐ บาท

**กลุ่ม B** จำนวน ๗๕ โรงเรียน จาก ๙ เขต + ๘ โรงเรียนนำร่อง สามารถลดค่าไฟฟ้าได้ปีละ ๙,๘๐๐,๐๐๐ บาท หรือเดือนละ ๘๑๖,๖๖๖ บาท ตลอดอายุสัญญาประหยัดได้ไม่น้อยกว่า ๒๔๕,๐๐๐,๐๐๐ บาท

**กลุ่ม C** จำนวน ๘ โรงเรียนนำร่อง สามารถลดค่าไฟฟ้าได้ปีละ ๒,๕๐๐,๐๐๐ บาท หรือเดือนละ ๒๑๐,๐๐๐ บาท ตลอดอายุสัญญาประหยัดได้ไม่น้อยกว่า ๖๓,๐๐๐,๐๐๐ บาท ควรพิจารณาเป็นกลุ่มแรกที่จะติดตั้งระบบผลิตไฟฟ้าฯ ประกอบไปด้วย โรงเรียนสามเสนนอก (ประชาราษฎร์อุทิศ), โรงเรียนวัดบางประกอก, โรงเรียนวัดพลมานีย์, โรงเรียนวิชากร, โรงเรียนบางยี่ขันวิทยาคม, โรงเรียนบ้านบัวมล (เจริญราษฎร์อุทิศ), โรงเรียนปลูกจิต, โรงเรียนวัดหลักสี่ ทั้งหมดยกเว้นโรงเรียนวัดหลักสี่เป็นโรงเรียนจากโครงการปรับปรุงกายภาพเพื่อส่งเสริมการเรียนรู้แบบเรียนรู้ชั้นอนุบาล จาก ๖ กลุ่มเขต คือ กลุ่มเขตกรุงเทพตะวันออก, กลุ่มเขตกรุงเทพกลาง, กลุ่มเขตกรุงเทพเหนือ, กลุ่มเขตกรุงเทพใต้, กลุ่มเขตกรุงธนเหนือ (โรงเรียนอนุบาลต้นแบบ) และกลุ่มเขตกรุงธนใต้

การลดค่าไฟฟ้าให้กับโรงเรียน ไม่ใช่เพียงลดค่าใช้จ่ายเท่านั้น แต่ยังเป็นการทำให้โรงเรียนมีงบประมาณเหลือมากขึ้น เพียงพอที่จะนำไปพัฒนาการศึกษาและคุณภาพชีวิตนักเรียนให้ดีขึ้น สอดคล้องกับ**แผนพัฒนา กทม. แผนพัฒนาการศึกษาขั้นพื้นฐาน กทม. รวมถึงสนับสนุนนโยบายผู้ว่า กทม. ได้เป็นอย่างดี** ทั้งยังเป็นการนำร่องระบบพลังงานสะอาด ช่วยให้โรงเรียนขนาดเล็กได้ใช้ไฟฟ้าจากพลังงานแสงอาทิตย์ก่อนโรงเรียนขนาดใหญ่ อย่างไรก็ตาม หากโครงการนี้ไม่ได้รับการอนุมัติ อาจทำให้โรงเรียนขนาดเล็กเสียโอกาสในการลดค่าไฟฟ้าได้

๒. วันที่ ๒๒ กรกฎาคม พ.ศ.๒๕๖๘ บริษัทฯ ได้เข้าประชุมสภา กทม. กับคณะกรรมการวิสามัญศึกษาและพิจารณาการติดตั้งระบบผลิตไฟฟ้าจากพลังงานแสงอาทิตย์ของ กทม. ซึ่งนายพุทธิพัชร์ ธันยาธรรมนนท์ ประธานคณะกรรมการวิสามัญฯ ตั้งข้อสังเกตว่า บริษัทเอกชนจะมาลงทุนสำรวจ ออกแบบ ติดตั้งระบบผลิตไฟฟ้าฯ และรับเงินค่าบริการไฟฟ้าเป็นรายเดือนจาก กทม. เช่นเดียวกับการไฟฟ้าฝ่ายจำหน่าย (การไฟฟ้านครหลวง - กฟน. หรือการไฟฟ้าส่วนภูมิภาค - กฟภ.) ได้หรือไม่ ทั้งนี้ บริษัทฯ ได้นำหนังสือจากคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กระทรวงการคลัง ซึ่งมีอำนาจให้คำปรึกษา แนะนำ แก่เจ้าหน้าที่หรือหน่วยงานของรัฐเกี่ยวกับการปฏิบัติตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ.๒๕๖๐ โดยคำว่า หน่วยงานของรัฐ หมายถึง หน่วยงานที่มีหน้าที่ในการให้บริการสาธารณะ และดำเนินการตามนโยบายของรัฐ รวมถึง ส่วนราชการ รัฐวิสาหกิจ องค์การมหาชน และหน่วยงานของรัฐรูปแบบใหม่ โดยคณะกรรมการวินิจฉัยฯ ระบุว่า บริษัทเอกชนสามารถดำเนินการติดตั้งและเรียกเก็บค่าบริการจากหน่วยงานของรัฐได้ ซึ่งบริษัทฯ เห็นด้วยกับคำวินิจฉัยว่าครอบคลุมส่วนราชการและรัฐวิสาหกิจ รวมถึง กทม. ด้วย

เพื่อให้บรรลุเป้าหมายในการลดค่าไฟฟ้า สำหรับโรงเรียนขนาดเล็ก บริษัทฯ มีความพร้อมในการติดตั้งระบบผลิตไฟฟ้าฯ ให้กับโรงเรียนนำร่องภายในเดือนกันยายน พ.ศ.๒๕๖๘ และหวังเป็นอย่างยิ่งว่าจะได้รับโอกาสจากท่านพิจารณาอนุญาตให้บริษัทฯ เข้าไปดำเนินการได้ โดยสามารถติดตั้งให้แล้วเสร็จภายในเวลา ๙๐ วัน นับถัดจากวันที่ได้รับอนุญาตให้ดำเนินการ เพื่อช่วยลดค่าไฟฟ้าได้ทันทีภายในปีนี้

จึงเรียนมาเพื่อโปรดพิจารณาอนุญาตให้บริษัท โอเอวัน จำกัด เข้ามาสนับสนุนการศึกษาของ กทม. ด้วยการติดตั้งและใช้งานระบบผลิตไฟฟ้าจากพลังงานแสงอาทิตย์ของกรุงเทพมหานคร และหากท่านต้องการข้อมูลเพิ่มเติมและให้บริษัทฯ ชี้แจงเพื่อประโยชน์ของนักเรียน, โรงเรียน, สำนักการศึกษา และ กทม. จักขอบพระคุณยิ่ง

ขอแสดงความนับถือ

|  |
| --- |
|   |
| (นางสาวฐิติมา มโนหมั่นศรัทธา) |
| ประธานกรรมการบริหาร |